Història Assemblea

**2020**

**29 de febrer**

**L’exili torna a la Catalunya Nord**

El 2021 va començar marcat pel gran acte que es va fer a Perpinyà, amb centenars de milers de persones, per rebre el president a l’exili Carles Puigdemont i els consellers Clara Ponsatí i Toni Comín de nou a terres catalanes. Un acte que tornava a posar les estelades al focus de la premsa internacional.

**8 abril**

**1 Milió de mascaretes**

En plena crisi sanitària derivada per la Covid-19, l’Assemblea, a través del voluntariat de més de 180 assemblees territorials d’arreu del país, es va marcar el repte de repartir un milió de mascaretes de roba a la ciutadania en general i a diversos col·lectius vulnerables, en un moment d’escassetat. La gran xarxa ciutadana de l’Assemblea es va activar per col·laborar a la ingent tasca de neutralitzar els efectes de la pandèmia.

**11 setembre**

**La mobilització adaptada a la Covid-19 més gran d’Europa.**

El del 2020 va ser un 11-S diferent, marcat també per la pandèmia. Això no va frenar les ganes de la gent de sortir a expressar el seu desig d’independència durant la Diada, que va ser descentralitzada i es va dur a terme amb les normes sanitàries vigents, que impedien una mobilització tradicional. Les múltiples cares de la crisi provocada pel coronavirus van fer encara més evident que per la prosperitat i el benestar del nostre poble necessitem la independència. Per això el lema va ser “El deure de construir un futur millor, el dret a ser independents”.

2021

**14 de febrer**

**Som el 52% i pressionem per un govern independentista**

Just després de les eleccions del 14-F, en les que l’independentisme aconseguia una victòria històrica amb el 52% del vot popular a partits independentistes (i superava, així, el punt d’inflexió del 50%), a l’Assemblea vam reivindicar de seguida que aquest resultat significava la ratificació de la voluntat popular expressada l’1-O: que el Govern que en sorgís havia de ser independentista i que tenia tota la legitimitat democràtica per avançar cap a la independència fins a fer-la efectiva, de manera unilateral.

**7 i 8 de maig:**

**Congrés d’Independències Unilaterals**

Durant dos dies, diverses veus expertes i personalitats polítiques de Catalunya i d’arreu del món, com ara exministres dels Països Bàltics o estudiosos de renom internacional, van ser els ponents de les sessions del Congrés d’Independències Unilaterals. L’objectiu va ser compartir i aprendre de les experiències d’independència unilateral d’altres estats que ho han fet abans que nosaltres, per aplicar-ho en el nostre context. El congrés aportaria les bases per al document que en recull les conclusions, el Llibre Blanc del Congrés d’Independències Unilaterals.

**11 setembre**

**Lluitem i guanyem la independència**

La Diada del 2021 va tornar a ser un revulsiu, una alenada d’aire fresc per a l’independentisme. Gairebé mig milió de persones van confluir als carrers de Barcelona per reclamar a les institucions passes fermes cap a la independència, per allò que havíem votat uns mesos abans i que donava continuïtat al mandat del referèndum d’autodeterminació que vam guanyar l’1-O. Malgrat les incerteses pel context polític i sanitari, la mobilització va desbordar les expectatives, i va tornar a fer que el crit d’independència ressonés amb força i se sentís arreu del món.

**1 d’octubre**

**Acte a Illa, homenatge a la Catalunya Nord**

En el quart aniversari del referèndum d’autodeterminació, a l’Assemblea vam organitzar més d’un centenar d’actes arreu del país per recordar-ne la vigència del mandat. L’acte central va ser a Illa, una petita localitat del Rosselló, que va ser un dels indrets clau perquè l’1-O hi haguessin urnes als col·legis electorals. Allà hi vam reivindicar la feina de la gent de la Catalunya Nord, indispensable per a la victòria del poble català contra la violència i la persecució de l’Estat espanyol.

**2 d’octubre**

**Mobilitzem el país sencer**

Tres grans marxes (la marxa Centre, la marxa de Ponent i la marxa Nord) van fer que riuades de gent inundessin durant un dia les carreteres del país. Aquestes marxes s’incloïen en els actes de commemoració de l’1-O i volien posar en valor la contribució del conjunt dels Països Catalans a la victòria popular que va ser el referèndum d’autodeterminació, alhora que en reivindicaven la implementació del mandat. Les marxes van caminar de Fraga a Lleida, de Sant Julià de Ramis a Aiguaviva i de Vinaròs a la Ràpita.

**2 d’octubre**

**Conferència Nacional Antirepressiva**

La Conferència Nacional Antirepressiva, feta a la Universitat de Girona durant el matí del dia 2 d’octubre, va ser el primer pas cap a la creació d’un front comú contra la repressió de l’Estat espanyol contra Catalunya. Amb la intenció que aglutinés desenes d’entitats, grups de suport i col·lectius del país compromesos a treballar conjuntament, la Conferència va constar d’una sèrie de conferències i debats que posaven les bases d’aquesta estratègia comuna.

**29 de novembre**

**El rei de cap per avall**

En cada visita del rei espanyol a Catalunya, a l’Assemblea ens hem mobilitzat per mostrar-li el nostre rebuig, per recordar-li que Catalunya no té rei, i per denunciar la implicació cabdal de la monarquia espanyola en la repressió contra el poble català, especialment evident en el discurs del 3-O. Una de les accions més potents va ser la il·luminació de les Torres Venecianes de Barcelona, a la plaça d’Espanya, el dia que el monarca venia a reunir-se amb una altra de les institucions de poder espanyol a Catalunya, Foment del Treball. El lema que el va rebre i va il·luminar les dues grans torres va ser “Fora les forces d’ocupació”.

2022

**26 Gener**

**Ajuntaments per la Sobirania Fiscal**

Encetàvem el 2022 amb una bona notícia. Més de 50 ajuntaments de Catalunya ja exercien la sobirania fiscal, afegint-se a la campanya #JoPagoACatalunya que havíem impulsat des de l’Assemblea. Uns dies més tard, una representació del món local, sota el nom de ‘Ajuntaments de Catalunya per la Sobirania Fiscal’, va fer la seva presentació pública a la plaça Sant Jaume de Barcelona, instant a la resta d’ajuntaments i a totes les institucions del país a afegir-se a la campanya per enfortir l’Agència Tributària de Catalunya de cara a la ruptura amb l’Estat espanyol.

**12 de febrer**

**Obediència al mandat del 52%**

Veient els pocs avenços que el govern independentista de la Generalitat ha realitzat per preparar una declaració d’independència unilateral, centenars de persones es van concentrar davant del Parlament de Catalunya, tot denunciant la deriva autonomista de les institucions catalanes. Aquesta falta d’avenços es constata a través de la campanya de fiscalització de les institucions que l’Assemblea posava en marxa al llarg del 2021. La majoria d’accions concretes que proposàvem des de l’entitat no s’han dut a terme tot i ser perfectament factibles i legals.